രണ്ടാംദിനവും വിപണി നഷ്ടത്തില് മുംബൈ: ആഗോള വിപണിയില് നിന്നുള്ള പ്രതികൂല സൂചനകള് രണ്ടാം ദിവസവും വിപണിയെ ദുര്ബലമാക്കി. സെന്സെക്സ് 254.33 പോയിന്റ് ഇടിഞ്ഞ് 59413.27 ലും നിഫ്റ്റി 37.30 പോയിന്റ് ഇടിഞ്ഞ് 17711.30 പോയിന്റിലുമായിരുന്നു വ്യാപാരം അവസാനിപ്പിച്ചത്. ദുര്ബലമായ ആഗോള വിപണിയും ക്രൂഡ് ഓയില് വിലയും വിപണിയെ പിന്നോട്ടടിച്ചപ്പോള് ചില മേഖലകളിലെ ലാഭമെടുപ്പും വിപണിക്ക് തിരിച്ചടി സമ്മാനിച്ചു.സെന്സെക്സ് ഒരുവേള 400ലേറെ പോയിന്റ് നഷ്ടം നേരിട്ടെങ്കിലും മെറ്റല്, പൊതുമേഖലാ ബാങ്ക്, ഫാര്മ ഓഹരികളുടെ നേട്ടം സൂചികകളെ കൂടുതല് നഷ്ടത്തില് നിന്ന് കാത്തു. എച്ച്.ഡി.എഫ്.സി, കൊട്ടക് മഹീന്ദ്ര ബാങ്ക്, ഏഷ്യന് പെയിന്റ്സ്, അള്ട്രാടെക് സിമെന്റ്, ഹിന്ദുസ്ഥാന് യുണിലിവര്, ഐഷര് മോട്ടോഴ്സ്, ടെക് മഹീന്ദ്ര, എച്ച്.ഡി.എഫ്.സി. ബാങ്ക്, ഹീറോ മോട്ടോര്കോര്പ്, ഐ.സി.ഐ.സി.ഐ. ബാങ്ക് തുടങ്ങിയ ഓഹരികളാണ് നഷ്ടം നേരിട്ടത്. എന്.ടി.പി.സി, കോള് ഇന്ത്യ, പവര്ഗ്രിഡ് കോര്പ്, സണ് ഫാര്മ, ഐ.ഒ.സി, എസ്.ബി.ഐ, ഹിന്ഡാല്കോ, ഒ.എന്.ജി.സി, സിപ്ല, ടാറ്റ സ്റ്റീല് തുടങ്ങിയ ഓഹരികള് നേട്ടത്തില് വ്യാപാരം അവസാനിപ്പിച്ചു. സെക്ടറല് സൂചികകളില് മെറ്റല്, പവര്, ഫാര്മ, റിയാല്റ്റി സൂചികകള് 13.5ശതമാനം നേട്ടമുണ്ടാക്കി. ഓട്ടോ, ബാങ്ക്, ക്യാപിറ്റല് ഗുഡ്സ്, എഫ്.എം.സി.ജി. ഓഹരികളാണ് പ്രധാനമായും നഷ്ടം നേരിട്ടത്. ബി.എസ്.ഇ. മിഡ്ക്യാപ്, സ്മോള് ക്യാപ് സൂചികകള് ശരാശരി 0.5 ശതമാനത്തോളം ഉയരുകയും ചെയ്തു.